Proračunska sredstva, dana na voljo za ukrepe za informiranje pod proračunsko vrstico 05 08 06, ki so bila prvotno predvidena v sklepu o financiranju, so v letih 2019 in 2020 znašala po 8 milijonov EUR. Poleg tega je bilo v okviru ukrepov korporativnega komuniciranja Komisije v zadevnem obdobju iz GD AGRI (iz EKJS in Evropskega kmetijskega sklada za razvoj podeželja (EKSRP)) v GD za komuniciranje, ki je odgovoren za vodenje korporativnih kampanj Komisije, v letu 2019 sodelegiranih 5 655 000 EUR, v letu 2020 pa 7 545 000 EUR.

Leta 2020 je bila v okviru rednega spremljanja mnenj državljanov EU o kmetijstvu in SKP izvedena raziskava Eurobarometer. Podpora trem ciljem SKP, ki so jih Evropejci uvrstili najvišje, in sicer zagotavljanje varne, zdrave in visokokakovostne hrane, zagotavljanje primernega življenjskega standarda za kmete ter varstvo okolja in boj proti podnebnim spremembam, se od leta 2017 na splošno ni bistveno spremenila. Naraščajoča večina Evropejcev meni, da SKP izpolnjuje svoje cilje in koristi vsem državljanom, ne le kmetom.

V tem obdobju je Generalni direktorat za kmetijstvo in razvoj podeželja (GD AGRI) še naprej prispeval k stalnemu razvoju in izvajanju ukrepov Komisije na področju korporativnega komuniciranja. Sredstva so bila zbrana iz različnih programov porabe za financiranje prednostnih nalog na področju komuniciranja, ki temeljijo na splošnih ciljih Evropske unije. V letu 2019 so komunikacijski ukrepi GD AGRI odražali to, kako je skupna kmetijska politika prispevala k izpolnjevanju prednostnih nalog Junckerjeve Komisije, zlasti na področju ustvarjanja delovnih mest, rasti in naložb, ter zagotavljanju oprijemljivih koristi za državljane. Komisija se je hkrati pripravljala na doseganje glavnih ciljev Komisije Ursule von der Leyen, zlasti ciljev evropskega zelenega dogovora. V letu 2020 se je morala Komisija hitro spoprijeti s pandemijo COVID-19 ter potrebo po organizaciji ubranega in usklajenega evropskega odziva na izredne razmere. GD AGRI je tako na korporativni kot tudi na sektorski ravni prispeval k obveščanju o ukrepih, sprejetih za varovanje zdravja in varnosti državljanov ter zagotavljanje nadaljnjega učinkovitega delovanja prehranske verige in prehranske varnosti, ter o načrtu okrevanja, ki je usmerjen v prihodnost in ga je Komisija predlagala na podlagi ciljev zelenega dogovora.

Člen 45(1), prvi pododstavek, Uredbe določa, da je financirano zagotavljanje informacij „namenjeno zlasti temu, da pomaga razložiti, izvajati in razvijati SKP ter da osvešča javnost o vsebini in ciljih te politike, z informacijskimi kampanjami ponovno vzpostavlja zaupanje potrošnikov po krizah, obvešča kmete in druge osebe, ki so aktivne na podeželju, ter spodbuja evropski model kmetijstva in ga približa državljanom“. Člen 45(2), zadnji pododstavek, določa, da ti ukrepi „prispevajo tudi k obveščanju institucij o političnih prednostnih nalogah Unije, kolikor so te prednostne naloge povezane s splošnimi cilji te uredbe“.

To poročilo se nanaša na izvajanje ukrepov za informiranje v zvezi s skupno kmetijsko politiko (SKP) za leti 2019 in 2020 iz člena 45 Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike (v nadaljnjem besedilu: Uredba).

V letih 2019 in 2020 so bili ukrepi za informiranje o SKP močno osredotočeni na prihodnjo SKP in prednostne naloge politike Komisije. Obdobje poročanja je sovpadalo s tekočimi pogajanji o sektorskih predlogih večletnega finančnega okvira glede reforme SKP, ki jih je Komisija predstavila 1. junija 2018. V letu 2019 so ukrepi vključevali tudi ozaveščanje o volitvah v Evropski parlament, ki je potekalo v okviru stalnih ukrepov ozaveščanja GD AGRI, namenjenih obravnavi predlogov o reformah SKP v sodelovanju z državljani in deležniki. Komisija si je močno prizadevala za pospešitev izvajanja agende za trajnostnost v okviru evropskega zelenega dogovora, pri čemer je 20. maja 2020 sprejela strategijo „od vil do vilic“ in strategijo za biotsko raznovrstnost, o katerih razpravlja z drugimi institucijami EU in deležniki. Spodbujanje ozaveščenosti o ključni vlogi, ki jo ima SKP pri doseganju ciljev evropskega zelenega dogovora, je bilo v tem obdobju v središču komunikacijskih prizadevanj GD AGRI; vključevalo je ozaveščanje o pomenu trajnostnosti v vseh njenih razsežnostih, tj. gospodarski, socialni in okoljski. Kot je navedeno zgoraj, je bilo leta 2020 informiranje o izrednih usklajenih ukrepih Komisije na ravni EU, ki so bili sprejeti v odziv na izbruh COVID-19, najpomembnejša prednostna naloga. Ta naloga je vključevala informiranje državljanov in oblikovalcev politik o številnih ukrepih, ki jih je Komisija sprejela z namenom poenostavitve upravljanja SKP ter zagotavljanja finančne podpore kmetom in podeželskim skupnostim. Med pandemijo COVID-19 se je izkazalo, da je močan in odporen agroživilski sektor, ki deluje v vseh okoliščinah, pomemben tako za državljane kot tudi za deležnike. Druga pomembna prednostna naloga v letu 2020 je bilo komuniciranje o pripravi dolgoročne vizije za podeželska območja EU.

Ukrepi za informiranje so vključevali okrepljeno sodelovanje z drugimi oddelki Komisije, vključno z GD za komuniciranje (COMM), GD za zdravje in varnost hrane (SANTE), GD za raziskave in inovacije (RTD), Skupnim raziskovalnim središčem (JRC) in GD za okolje (ENV). To je bilo v skladu z medsektorsko naravo zelenega dogovora. Za zagotovitev, da bi bila ključna sporočila SKP predstavljena v vsesplošnem duhu zelenega dogovora, je GD AGRI pripravil posebno komunikacijsko gradivo, ki se je na primer nanašalo na politiko s področja ekološke pridelave, kakovosti in inovacij. Poleg tega se je povečala uporaba digitalnih orodij in družbenih medijev, da bi se izboljšala učinkovitost komuniciranja z deležniki in državljani.

1. Nepovratna sredstva (sofinancirani ukrepi za informiranje, sprejeti na pobudo organizacij tretjih oseb)

V členu 45 (ukrepi za informiranje) Uredbe sta predvideni dve vrsti ukrepov, ki se bodo financirali z nepovratnimi sredstvi, tj. letni delovni programi ali drugi specifični ukrepi, ki jih predstavijo tretje osebe. Posebni ukrepi za informiranje se nanašajo na časovno in prostorsko omejene informativne dogodke, ki se izvajajo na podlagi enotnega proračuna. Zadevne dejavnosti lahko zajemajo tako konference kot tudi celovito informacijsko kampanjo, ki vključuje več vrst dejavnosti za informiranje (kot so avdiovizualne produkcije, novinarski članki, komuniciranje prek digitalnih medijev, organizacija seminarjev in konferenc ali udeležba na agroživilskih sejmih), ki se izvajajo v različnih regijah in/ali državah članicah. Letni delovni program je sklop od dveh do petih posebnih ukrepov za informiranje. Za leti 2019 in 2020 je bilo odločeno (kot v predhodnih letih), da se zaradi poenostavitve sheme nepovratnih sredstev in zagotovitve usklajenosti različnih komunikacijskih ukrepov za sofinanciranje ohranijo le posebni ukrepi za informiranje.

Z razpisoma za zbiranje predlogov so se spodbujali ukrepi za informiranje s posebnim poudarkom na gospodarski, okoljski in socialni razsežnosti trajnostne skupne kmetijske politike. Cilj, povezan s ciljno skupino deležnikov, je bil zagotoviti večjo ozaveščenost o tem, kako SKP prispeva k podpiranju trajnostnosti. Kar zadeva splošno javnost (zlasti mlade na mestnih območjih), so se z razpisoma med drugim spodbujali novi pristopi k povezovanju z mladimi; ti so bili usmerjeni v šolske otroke, učitelje in študente ter osredotočeni na primer na ozaveščanje o vlogi SKP pri reševanju izziva podnebnih sprememb in spodbujanju zdravih prehranjevalnih navad. Splošni cilj je bil izboljšati ozaveščenost javnosti o pomenu podpore, ki jo EU zagotavlja na področju kmetijstva in razvoja podeželja, za državljane in o tem, kako ta podpora prispeva k doseganju ciljev zelenega dogovora.

V letu 2019 je bilo sofinanciranih 18 ukrepov, v letu 2020 pa 22 ukrepov. V obdobju 2019–2020 je bilo skupaj torej sofinanciranih 40 ukrepov, vsi v višini 60 % dejansko nastalih upravičenih stroškov z dodatnim pavšalnim prispevkom v višini 7 % upravičenih stroškov. V obdobju 2019–2020 je bilo 25 pogodb o nepovratnih sredstvih dodeljenih medijskim in komunikacijskim agencijam za ukrepe, s katerimi se spodbuja ozaveščanje o pomenu kmetijstva in podeželja za družbo kot celoto ter ki so vključevali dejavnosti s precejšnjo nadnacionalno razsežnostjo, ki so jih izvajale medijske družbe, dejavne v različnih državah članicah. V okviru projektov je bilo ponazorjeno, kako SKP prispeva k izpolnjevanju političnih prednostnih nalog Unije in obravnava trajnostnost kmetijstva v vseh njenih razsežnostih. Ti ukrepi so pogosto vključevali pedagoške vidike in dogodke ozaveščanja o hrani in kmetovanju, pri čemer sta bila poudarjena vloga podpore EU in pomen generacijske pomladitve za sektor. Podpora je bila dodeljena tudi osmim ukrepom na nacionalni ravni, ki jih vodijo združenja proizvajalcev ali subjekti, tesno povezani s kmetijskim sektorjem; ti projekti so bili osredotočeni na sedanje in prihodnje izzive na področju kmetijstva in podeželja EU ter spodbujanje trajnostnosti. Na nacionalni ravni se je poleg tega ena od akademskih institucij med drugim osredotočila na prihodnje priložnosti za mlade kmete. Eno od združenj za razvoj podeželja na ravni EU je tudi organiziralo čezmejni projekt, namenjen zagotavljanju podpore študentom, ki se usposabljajo na področju kmetijstva. Poleg tega so tri organizacije, dejavne na področju okolja (dve na nacionalni ravni in ena na ravni EU), prejele podporo za ukrepe ozaveščanja o vprašanjih, povezanih z varstvom okolja in zaščito biotske raznovrstnosti v okviru strategije „od vil do vilic“ in prednostnih nalog evropskega zelenega dogovora. Projekti, za katere so bila dodeljena nepovratna sredstva, so pogosto vključevali izobraževanje šolskih otrok, učiteljev in študentov. Ti ukrepi so bili zasnovani za povezovanje z mladimi ter njihovo ozaveščanje o SKP in njenem prispevku na številnih področjih, kot so podnebne spremembe, prehranska varnosti in spodbujanje zdrave prehrane kot izbire življenjskega sloga. Zaradi omejitev, ki so jih nacionalni organi uvedli v odgovor na pandemijo COVID-19, je pri izvajanju ukrepov v okviru nekaj projektov, za katere so bila dodeljena nepovratna sredstva, prišlo do večjih težav. Te težave so vplivale zlasti na dejavnosti, povezane z organizacijo seminarjev v šolah in konferenc ter udeležbo na agroživilskih sejmih. GD AGRI je v skladu z globalnim pristopom, določenim na ravni celotne Evropske komisije, pri iskanju rešitev za zagotovitev izvedbe teh projektov še naprej deloval z visoko ravnjo prožnosti. Delovni dokument služb Komisije, priložen temu poročilu, vsebuje podrobne informacije o nepovratnih sredstvih, dodeljenih v obdobju poročanja, vključno s številom uspešnih vlog po državah članicah. V zvezi z leti 2019 in 2020 je pomembno poudariti, da je zaradi multiplikacijskega učinka specializiranih medijev in tiska ter večje uporabe digitalnih in družbenih medijev kot orodij razširjanja precej sofinanciranih ukrepov doseglo širšo javnost in ne le neposrednih udeležencev. Vloge so bile ocenjene na podlagi strogih meril za upravičenost, izključitev, izbor in dodelitev iz razpisov za zbiranje predlogov. To je bilo v skladu s finančno uredbo ter je izražalo cilj Komisije za zagotavljanje enakega obravnavanja in pravične konkurence med vložniki.

2. Neposredni ukrepi/javno naročanje (ukrepi za informiranje, sprejeti na pobudo Komisije)

V obdobju 2019–2020 je bilo tako kot v preteklih letih veliko ukrepov za informiranje izvedenih na pobudo Komisije. Zaradi vpliva pandemije COVID-19 je bila v letu 2020 (od 1. marca dalje) večina dogodkov v živo odpovedana, nekateri dogodki so bili prilagojeni, predvsem pa so se vse leto na splošno uporabljali spletni načini organizacije.

(a) Komuniciranje prek medijev in spleta

Zagotavljanje pravočasnih in ustreznih informacij medijem o sedanji in prihodnji SKP ter politiki razvoja podeželja je bilo v tem obdobju še naprej pomembna stalnica. Platforma za novinarje, ki jih zanimajo vprašanja s področja hrane in kmetovanja, www.Ag-Press.eu , je bila dodatno izboljšana. Organizacija študijskih obiskov, seminarjev in (v letu 2020) spletnih seminarjev je pripomogla k spodbujanju izmenjave znanja in izkušenj med člani mreže Ag-Press in izboljšala njihovo poznavanje ukrepov EU na področju kmetijstva in podeželja.

Dejavnosti mrežnega povezovanja so vključevale organizacijo dveh študijskih obiskov Romunije in Finske v času njunega predsedovanja EU v letu 2019. Študijski obisk romunske regije Cluj je vključeval strokovne sestanke in oglede poljedelskih in vinarskih podjetij, ki so predstavila, kako je k njihovim dosežkom prispevala sodobna tehnologija. Predstavljena sta bila tudi bogata tradicija sirarstva v tej regiji in njen uspeh na trgu EU, ki ga je podprla uporaba sodobnih tehnik trženja. Izpostaviti je treba tudi komercialno uspešen projekt ekološke pridelave, ki temelji na transilvanski tradiciji hladnega stiskanja surovih semen. Izmenjave s proizvajalci in podeželskimi podjetniki na terenu na Finskem in v Romuniji so omogočile vpogled v raznolikost pogojev kmetovanja v različnih državah članicah in v izzive, s katerimi se spoprijemajo.

Poleg tega je bil v prvi polovici leta 2019 organiziran seminar za mrežo Ag-Press v okviru stalnih prizadevanj za obveščanje o nadaljnjem napredku, doseženem v okviru partnerstva med Afriko in EU na področju kmetijstva. Temu je sledila prelomna tretja konferenca ministrov za kmetijstvo Afriške unije in Evropske unije, ki je potekala junija 2019 in na kateri je bila prvič potrjena politična izjava, ki jo spremlja akcijski program in katere splošni cilj je nadaljnja krepitev sodelovanja na področju hrane in kmetovanja na vseh ravneh. Ta komunikacijska prizadevanja so vključevala uporabo različnih sredstev (kot so tiskovna konferenca, ki sta se je udeležila komisar za kmetijstvo EU in komisarka Afriške unije, pristojna za to področje, sporočila za javnost, informativni pregledi ter obsežne dejavnosti prek digitalnih in družbenih medijev).

V letu 2020 zaradi omejitev, povezanih s pandemijo, ni bilo študijskih potovanj novinarjev. Organizirani pa so bili trije spletni seminarji mreže Ag-Press, na katerih so bile poudarjene ključne prednostne naloge politike EU. Prvi spletni seminar (20. maja) je potekal na temo obsežnih podpornih ukrepov EU, povezanih s pandemijo COVID-19. Na njem so bili predstavljeni zlasti različni ukrepi, sprejeti za zagotavljanje nadaljnjega delovanja širokih dobavnih verig EU, in podpora, ki jo EU zagotavlja malim in srednjim podjetjem, kmetom in podeželju z namenom ublažitve posledic krize. Drugi spletni seminar je zaznamovalo sprejetje strategije „od vil do vilic“ (20. maja), udeležila pa sta se ga komisar za kmetijstvo in razvoj podeželja Janusz Wojciechowski ter komisarka za zdravje in varnost hrane Stela Kiriakides. Na tem dogodku sta se obravnavala trajnostnost in vloga prihodnje SKP pri vzpostavljanju trajnostnih prehranskih sistemov. Tema tretjega spletnega seminarja (15. decembra) so bila vprašanja inovacij in generacijske pomladitve v kmetijstvu. Te poglobljene izmenjave z višjimi uradniki Komisije iz GD AGRI in JRC so pripomogle k boljšemu razumevanju teh ključnih vprašanj politike med predstavniki medijev in omogočile izmenjavo informacij pod embargom, ki se nanašajo na poročilo o napovedih za kmetijstvo v obdobju 2020–2030 in študijo o kmetih prihodnosti.

V obdobju poročanja je GD AGRI še naprej razvijal svoje zmogljivosti v zvezi z družbenimi mediji in spletno komunikacijo. Okrepljena dejavnost prek družbenih medijev je bistveno pripomogla k povečanju ozaveščenosti o SKP in zagotovila višje ravni povezovanja s ključnimi ciljnimi skupinami. Omogočila je učinkovitejše in uspešnejše razširjanje sporočil na vseh platformah, kar je zagotovilo redno poročanje o najrazličnejših temah. Izboljšano sledenje in spremljanje učinkovitosti spletnih vsebin je hkrati olajšalo izvajanje potrebnih prilagoditev za zagotovitev pravočasnih in ustreznih sporočil občinstvu, poleg tega pa tudi zagotovilo hitrejše in učinkovitejše odgovarjanje sledilcem. Obsežno uporabnikom prijazno komunikacijsko gradivo, pripravljeno za spletne in družbene medije, je pripomoglo k povečanju ozaveščenosti o vlogi SKP pri izpolnjevanju prednostnih nalog zelenega dogovora in o ukrepih za reševanje krize zaradi COVID-19 v agroživilskem sektorju. Večja uporaba avdiovizualnih in grafičnih orodij je bistveno povečala obseg in privlačnost komunikacije GD AGRI prek družbenih medijev. Posebej omembe vreden primer je atraktivna komunikacijska kampanja, ki je bila oblikovana z namenom predstavitve geografskih označb, kulinarične dediščine EU in politike s področja kakovosti. Drug tak primer je izdelava razgibanih avdiovizualnih vsebin, namenjenih predstavitvi projekta „Farmers of the Future“ (Kmetje prihodnosti), skupne pobude GD AGRI in JRC v zvezi z inovativnimi rešitvami za reševanje prihodnjih izzivov v kmetijskem sektorju. GD AGRI je še naprej sodeloval z GD COMM in drugimi generalnimi direktorati, da bi zagotovil usklajeno razširjanje vsebin na korporativni ravni in povečal učinkovitost rezultatov.